
  ÚVOD


  Oni hovoria:

  „Zoschli nám kosti,

  nádej nám odumrela,

  sme vykynožení“

  (Ez 37, 11).


  


  Pred niekoľkými rokmi sme si v jednom spoločenstve čítali Sväté písmo pomocou metódy lectio divina, čiže duchovné čítanie Písma. Práve bol týždeň po Veľkej noci a liturgia nám ponúkala úryvok z Petrovho listu, ktorý začínal veľmi vznešene: „Nech je zvelebený Boh a Otec nášho Pána Ježiša Krista, ktorý nás vo svojom veľkom milosrdenstve vzkriesením Ježiša Krista z mŕtvych znovuzrodil pre živú nádej“ (1 Pt 1, 3).


  Čítala som ho už veľakrát predtým. No ako to býva pri lectio divina, niečo ma na tom úryvku tak veľmi zaujalo, ako keby som tie slová počula po prvý raz. Prečo vlastne Peter hovorí „pre živú nádej“? Znie to ako zbytočné zdvojenie výrazu. Či môže byť kresťanská nádej mŕtva? Alebo snáď polomŕtva, neduživá, skonávajúca? Asi môže. Veď Peter píše svoj list kresťanom, pričom je zjavné, že ich chce povzbudiť k živej nádeji.


  Od tej chvíle som si začala viac všímať, ako som na tom s nádejou ja sama a ľudia okolo mňa. A hádam nikoho neurazím, keď tu napíšem výsledok môjho niekoľkoročného pozorovania: aspoň v Čechách sa ukazuje nádej takmer ako niečo „proti prírode“, niečo neprirodzené pre našu skeptickú mentalitu, a ani prostredie Cirkvi, žiaľ, nie je výnimkou. „Kto nenadáva, nie je Čech,“ pomenoval ktosi fejtón, v ktorom priblížil svoje pozorovanie spoločenskej situácie, v ktorej sa ocitla česká verejnosť po pre­vrate – a zrejme aj pred ním. Vtedy však musel každý pochopiť, že na nadávanie máme rozhodne dôvod. A dnes ho nemáme? Spýta sa pozorný čitateľ. Nuž, zdá sa, že ich máme viac ako dosť, a že ich asi aj vždy mať budeme. A práve v tom môže byť problém: Sme tým hádam dišpenzovaní od kresťanskej nádeje?


  Ako píše Pavol, život bez nádeje patrí k pohanskému spôsobu života: „Preto pamätajte, že kedysi ste boli pohanmi…, lebo v tom čase ste boli bez Krista, mimo izraelského spoločenstva, bez účasti na zmluvách s prisľúbením, bez nádeje a bez Boha na svete“ (Ef 2, 11 – 12).


  Ak sa nám teda vytráca nádej, naše kresťanstvo je akési neduživé, niečo s ním nie je v poriadku. Stojí za tým vírus zvyku, ktorý nám je schopný nahlodať a zničiť tie najvzácnejšie pravdy viery? „Dospieť k poznaniu Boha, pravého Boha, znamená dostať nádej. Pre nás, ktorí stále žijeme s kresťanským pojmom Boha a sme si naň zvykli, vlastnenie nádeje, pochádzajúcej z reálneho stretnutia s týmto Bohom, si už takmer ani neuvedomujeme.“1


  Život bez nádeje zaváňa smrťou, ako čítame u proroka Ezechiela v jeho dramatickom obraze údolia suchých kostí: „Nato mi povedal: ‚Syn človeka, tieto kosti, to je celý Izraelov dom. Oni hovoria: Zoschli nám kosti, nádej nám odumrela, sme vykynožení‘“ (Ez 37, 11).


  


  Dokonca môžeme azda bez zveličovania povedať, že život bez nádeje zaváňa peklom, obzvlášť keď tušíme, že peklo je predovšetkým stav duše, z vlastnej vôle definitívne oddelenej od Boha. Preto Nepriateľ našej spásy tak rád pokúša ľudí práve v zúfalstve – je to jeho živná pôda. Nie náhodou umiestnil Dante vo svojej alegórii nad vchod do pekla nápis: „Vy, čo vstupujete, zanechajte všetky nádeje.“2


  Veľmi by som si priala, aby som aj vďaka tejto knihe prebrala k životu niečiu nádej. Veď kresťan bez nádeje je ako loď na rozbúrenom mori s odtrhnutou kotvou, ako plachetnica bez plachiet, ako električka bez troleja, ako nikým neistený horolezec, ako plevy unášané vetrom… Jednoducho nezmyselná a poľutovaniahodná existencia.


  I. časť


  


  Dôvody pre kresťanskú nádej


  


  „Nech je zvelebený Boh…,

  ktorý nás vo svojom veľkom milosrdenstve

  vzkriesením Ježiša Krista z mŕtvych

  znovuzrodil pre živú nádej…“


  


  (1 Pt 1, 3)


  1. Zásadná informácia


  Moja radosť:

  Kristus vstal z mŕtvych!
(sv. Serafim Sarovský)


  


  Jedna moja dlhoročná veriaca kamarátka často vyhlasovala, že optimizmus je len nedostatok informácií. Vtedy sa mi jej heslo zdalo vtipné a sama som ho rada príležitostne používala. Dnes sa mi už také výstižné nezdá, obzvlášť pre kresťanov. Nádej síce nie je číry optimizmus – o tom ešte bude reč – ale každý, kto prijal veľkonočné tajomstvo za svoje, vníma veci úplne inak: vo svetle evanjelia je práve pesimizmus čírym nedostatkom informácií. Áno, životnému pesimizmu chýba základná informácia, že Kristus zomrel a vstal z mŕtvych, že už nikdy neumiera a že sa nás to veľmi osobne dotýka, pretože „on sa o nás stará“ (porov. 1 Pt 5, 7).


  O svätom Serafimovi Sarovskom sa nedá povedať, že mal v živote ustlaté na ružiach. Možno ani o tie ruže veľmi nestál. Ak niekto doviedol mníšsku askézu do dokonalosti, bol to práve on. Navyše v posledných rokoch jeho života sa k nemu utiekali zástupy trpiacich ľudí s prosbou o pomoc, a tak bol denne v kontakte s premnohým ľudským trápením. Pritom neustále prekypoval tichou vnútornou radosťou. Každého na počkanie zdravil zvolaním: „Moja radosti, Christos voskres!“ – „Moja radosť, Kristus vstal z mŕtvych!“ Akoby cítil naliehavú potrebu rozšíriť každému jeho pohľad o zásadnú pravdu viery, ktorá bola preňho samotného nevyčerpateľným zdrojom pokoja a radosti: „Kristus žije!“


  Niežeby bežní návštevníci ruského starca nikdy nepočuli o Kristovom zmŕtvychvstaní; drvivá väčšina, ak nie všetci, boli pravoslávni kresťania. No aj my máme skúsenosť, že niektoré veci vieme, a zároveň nevieme. Poznáme ich, ale nepočítame s nimi. Teoreticky o nich vieme, no nie sú pre nás skutočnosťou, nedokážeme z nich žiť vo všednom živote.


  Ak pri sebe nemáme nijakého svätého Serafima, ktorý by nám občas pripomenul „zásadnú informáciu“, vôbec nebude na prekážku, keď si ju sem-tam pripomenieme my sami – hoci aj slovami pozdravu svätého Serafima. Rovnakým spôsobom ako žalmista chlácholivo prehovoril k svojej zronenej duši: „Prečo si smutná, duša moja? A prečo sa chveješ? Dúfaj v Pána, lebo ho ešte budem velebiť, moju spásu a môjho Boha“ (Ž 42, 6. 12).


2. Už neumiera…

„Neboj sa!

  Ja som Prvý a Posledný a Živý.

  Bol som mŕtvy, a hľa,

  žijem na veky vekov…“

  (Zjv 1, 17 – 18)



Nádejné raňajky

Niekedy sa pokúšam vcítiť do situácie učeníkov na brehu jazera po vzkriesení (Jn 21). V posledných dňoch prežili nepredstaviteľnú traumu: ten, ktorého milovali, komu bezvýhradne dôverovali, na ktorého „vsadili všetky karty“, bol ukrižovaný a pochovaný. Úplne všetko sa im zrútilo. Z bezradnosti a možno aj z určitého pudu sebazáchovy Peter navrhne, aby sa vrátili k činnosti, ktorú predsa poznajú zo všetkého najlepšie, ktorá im, obrazne povedané, pomôže nájsť pôdu pod nohami: „Idem loviť ryby.“ A oni mu s úľavou odpovedajú: „Pôjdeme aj my s tebou“ (Jn 21, 3).

Po únavnej noci bez úlovku, keď sa skrehnutí a hladní pomaly zmierujú s myšlienkou, že asi to nebol až taký geniálny nápad, sa na brehu objaví zvláštna postava: „Deti, máte niečo na jedenie?“ Postava, ktorá sa im zdá cudzia, ich oslovuje nezvyčajne dôverne, no zároveň im nechcene jatrí ranu: veď za celú noc nič nechytili, nemajú nič ani len pre seba! A odrazu sa možno vkráda vyčítavá myšlienka, že Ježiš ich predsa povolal, aby sa stali rybármi ľudí, zatiaľ čo sa oni svojvoľne vrátili k svojim pôvodným sieťam, k svojej istej, hoci všednej rybárskej práci.





„Neboj sa!“







Všetko je inak

